Verstrengelde walvis gered | Maroela Media
Verstrengelde walvis by Seepunt in Kaapstad gered (29 Maart 2019) (Foto verskaf deur SAWDN)
'n Jong Suidelike noorkapper en sy twee maats het Vrydagmiddag weer by Seepunt in Kaapstad in die diepsee verdwyn ná reddingsbeamptes die walvis gehelp het wat in vislyne en ander visvangtoerusting verstrengel geraak het.
Die Suid-Afrikaanse walvisreddingsnetwerk (SAWDN) het gesê die organisasie het omstreeks 14:30 berigte van Francois Stapelberg van African Eagle Marine Eco Tours ontvang van 'n walvis wat ongeveer 1,5 seemyl van Seepunt verstrengel is.
Mike Meyer, woordvoerder van die SAWDN, het gesê hulle het 'n vaartuig in die gebied herlei en daar is bevestig dat die 10 meter lange jong Suidelike Noorkapper verstrengel is. Die Nasionale Seereddingsinstituut (NSRI) is daarna ook ontbied om met die reddingspoging te help.
Stapelberg het SAWDN in Februarie ook in kennis gestel van dieselfde walvis, maar hulle kon hom nie opspoor nie, ondanks 'n omvattende soektog. Dieselfde walvis is daarna drie keer opgemerk in Februarie en Maart in Table Bay, Clifton en aan die Weskus, maar die walvis kon telkens nie weer opgespoor word nie.
"Ons het ook Kaapstad se bootnetwerk versoek en een van hul lede, ook 'n NSRI-lid, kon die walvis Vrydag opspoor met 'n teleskoop van 'n hoogliggende huis in Seepunt," het Meyer bygevoeg. Nog 'n persoon, wat op 'n plesierrit sou gaan, het Vrydag ook aangebied om die walvis te vind.
Meyer het gesê daar was ses voorwerpe om die walvis se stert gebind wat dit onder die water ingedruk het, en dit het sake bemoeilik om die walvis vroeër op te spoor.
Hy het gesê die walvis was moeg, maar die ander twee walvisse "het by hom gebly". "Hulle was deurgaans in die gebied en dit het bygedra tot die emosie – ons was vasbeslote om die walvis dieselfde dag nog te help bevry."
Die walvis het tydens die operasie 'n paar keer geduik en die nabye afstand van die twee ander walvisse het soms verwarring veroorsaak van watter betrokke walvis hulle mee werk.
"Ons kon egter binne 20 minute al die lyne en toue afsny en die visvangtoerusting en drywende boeie is uit die water gehaal om daarvan ontslae te raak," het Meyer bygevoeg. "Die walvis en sy twee maats het in die diepsee verdwyn. Ons is vol vertroue dat hy sal oorleef en ons is regtig tevrede met 'n suksesvolle operasie."
SAWDN het Stapelberg geloof vir sy betrokkenheid om die walvis op te spoor.
Video verskaf deur die SAWDN:
So lekker om goeie mense te sien goeie dinge doen!
Dankie vir die goeie nuus Maroela!
Baie dankie vir julle moeite met die diere. Dis nou sommer lekker om te lees. Ons bly ook in die Kaap en walvisse is net wonderlike diere. Baie dankie weereens dat almal bereid was om te help.
Wonderlike nuus!….Soooo baie dankie aan almal!
Ja, salf vir die gemoed om sulke berigte te lees. Dankie aan al hierdie spesiale mense wat spesiale dinge doen.